《和周简州寄范蜀公三章 其二》
宋代·吕陶

春深归到锦江头，笑傲光阴已晚秋。内相贵名虽烜赫，山翁行李甚优游。

诗中气格超摩诘，方外情怀类子休。南下有期风月爽，乡人从此望仙舟。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。